11.

Geneticky modifikované zvieratá 11.1. Na účely štatistického vykazovania sa pojem „geneticky modifikované zvieratá“ vzťahuje na ktorékoľvek z týchto zvierat: a) geneticky modifikované (ako napríklad transgénové, knockoutové a iné formy genetických modifikácií) a umelým zásahom zmutované zvieratá (bez ohľadu na typ mutácie); b) zvieratá so spontánnymi škodlivými mutáciami, udržiavané na výskum daného špecifického genotypu. 11.2. Geneticky modifikované zvieratá sa vykazujú v niektorom z týchto prípadov: a) pri používaní na vytvorenie novej línie; b) pri používaní na udržiavanie ustálenej línie so zámerne vytvoreným a prejaveným patologickým fenotypom (pozri oddiel B.10.7); c) pri používaní v rámci postupov iných ako udržiavanie línie. 11.3. Počas vytvárania novej línie sa vykazujú všetky zvieratá s genetickou modifikáciou. Okrem toho sa vykazujú aj zvieratá použité na superovuláciu, vazektómiu, implantáciu embrya (ktoré môžu, ale nemusia byť geneticky modifikované). 11.4. Geneticky normálne zvieratá (potomstvo divokého typu) vyprodukované pri vytváraní novej geneticky modifikovanej línie sa v ročných štatistikách nevykazujú, ak neboli genotypizované (genetická charakterizácia/odber vzoriek tkaniva) pomocou invazívnej metódy, ktorá nebola vykonaná na účely identifikácie/označenia zvieraťa. Geneticky normálne zvieratá (potomstvo divokého typu), ktoré sa nevykazujú v ročných štatistických údajoch, sa uvádzajú v päťročnej správe o vykonávaní opísanej v prílohe II. 11.5. V kategórii „Účely“ uvedenej v časti A tejto prílohy sa zvieratá použité na vytvorenie novej geneticky modifikovanej línie vykazujú v príslušnej kategórii, pre ktorú sa vytvára daná línia (vo všeobecnosti sa očakáva, že pôjde o „základný výskum“ alebo „translačný a aplikovaný výskum“). 11.6. Za „ustálený“ sa považuje nový kmeň alebo nová línia geneticky modifikovaných zvierat vtedy, keď je prenos genetickej modifikácie stabilný počas minimálne dvoch generácií a po dokončení posúdenia dobrých životných podmienok zvierat. 11.7. V posúdení dobrých životných podmienok zvierat sa stanoví, či sa očakáva, že novovytvorená línia bude mať zámerne vytvorený patologický fenotyp, a ak áno, zvieratá sa od tohto momentu musia vykazovať v kategórii „Udržiavanie kolónií ustálených geneticky modifikovaných zvierat, ktoré sa nepoužívajú v iných postupoch“ – alebo v náležitom prípade aj v ďalších postupoch, na ktoré sa tieto zvieratá používajú. K takýmto zvieratám patria okrem iných zvieratá, ktoré si vyžadujú špecifické biologicky bezpečné prostredie (napríklad špeciálne podmienky umiestnenia s cieľom zabezpečiť ochranu zvierat, ktoré sú v dôsledku génovej modifikácie citlivé na infekciu) alebo dodatočnú starostlivosť nad rámec starostlivosti vyžadovanej na udržanie zdravia a životných podmienok konvenčných zvierat. 11.8. Ak sa v posúdení dobrých životných podmienok zvierat konštatuje, že v prípade predmetnej línie sa neočakáva patologický fenotyp, jej chov nepatrí do rozsahu daného postupu a už sa nemusí vykazovať. K takýmto zvieratám patria okrem iných indukovateľné línie a línie vytvorené rekombinačnou technológiou cre-lox, v prípade ktorých sa na expresiu patologického fenotypu vyžaduje aktívny zákrok. 11.9. „Udržiavanie ustálených kolónií geneticky modifikovaných zvierat, ktoré neboli použité v rámci iných postupov“ 11.9.1. Táto kategória obsahuje zvieratá potrebné na udržiavanie kolónií geneticky modifikovaných zvierat z ustálených línií so zámerne vytvoreným patologickým fenotypom, v prípade ktorých sa prejavila bolesť, utrpenie, stres alebo trvalé poškodenie v dôsledku patologického genotypu. Zamýšľaný účel udržiavania predmetnej línie sa nevykazuje. 11.9.2. Do tejto kategórie patria aj zvieratá geneticky modifikované počas udržiavania ustálenej línie, a to bez ohľadu na to, či má línia zámerne alebo nezámerne vytvorený patologický fenotyp, ktoré boli podrobené invazívnej genotypizácii (genetická charakterizácia/odber vzoriek tkaniva). Pozri oddiel B.10.7. 11.10. Všetky geneticky modifikované zvieratá, ktoré sa používajú v rámci iných postupov (teda nie na vytvorenie či udržiavanie geneticky modifikovanej línie), sa vykazujú podľa príslušného účelu (rovnako ako každé geneticky nemodifikované zviera). Tieto zvieratá môžu, ale aj nemusia vykazovať patologický fenotyp. 11.11. Geneticky modifikované zvieratá, ktoré vykazujú expresiu patologického fenotypu a ktoré sú usmrtené s cieľom získať ich orgány a tkanivá, sa vykazujú podľa príslušného hlavného účelu, na ktorý sa tieto orgány/tkanivá použili.